9.9.2022
FI
Euroopan unionin virallinen lehti
C 347/91 Keskiviikko 9. maaliskuuta 2022
123. tuomitsee Venäjän pyrkimykset hyödyntää etnisiä jännitteitä Länsi-Balkanilla konfliktien lietsomiseksi ja yhteisöjen jakamiseksi, mikä voisi johtaa koko alueen vakauden horjumiseen; ilmaisee huolensa siitä, että ortodoksinen kirkko pyrkii Serbian, Montenegron ja Bosnia ja Hertsegovinan (etenkin Bosnian serbitasavallan osan) kaltaisissa maissa edistämään kuvaa Venäjästä perinteisten perhearvojen turvaajana ja vahvistamaan valtion ja kirkon välisiä suhteita; pitää hälyttävänä, että Unkari ja Serbia auttavat Kiinaa ja Venäjää niiden geopoliittisissa tavoitteissa; suosittelee käymään vuoropuhelua Länsi-Balkanin kansalaisyhteiskunnan ja yksityisen sektorin kanssa disinformaation vastaisten toimien koordinoimiseksi alueella korostaen tutkimusta ja analyysia sekä alueellisten asiantuntijoiden mukaan ottamista; kehottaa komissiota rakentamaan infrastruktuurin, jonka avulla voidaan tuottaa näyttöön perustuvia reaktioita sekä lyhyen että pitkän aikavälin disinformaatiouhkiin Länsi-Balkanilla; kehottaa EUH:ta omaksumaan ennakoivamman asenteen ja keskittymään EU:n uskottavuuden lisäämiseen alueella sen puolustamisen sijaan ja laajentamaan StratCom-seurantaa siten, että siinä keskitytään Länsi-Balkanin maista ja niiden naapureista lähtöisin oleviin rajat ylittäviin disinformaatiouhkiin;
124. korostaa, että EU:n ja sen jäsenvaltioiden on tehostettava itäisen kumppanuuden maiden tukemista erityisesti tekemällä yhteistyötä rakentaakseen valtion ja yhteiskunnan häiriönsietokykyä disinformaatiota ja Venäjän valtionpropa­ gandaa vastaan, jotta voidaan torjua itäisen kumppanuuden maiden yhteiskuntien ja instituutioiden strategista heikentymistä ja hajanaistumista;
125. on huolissaan Hongkongin uudesta kansallisesta turvallisuuslaista ja ulkomaisten pakotteiden torjuntaa koskevasta Kiinan laista johtuvien pakkokeinojen ekstraterritoriaalisesta soveltamisesta yhdistettynä Kiinan muiden maiden kanssa tekemiin luovutussopimuksiin, joiden ansiosta Kiina voi toteuttaa laajamittaisia pelotetoimia sitä kritisoivia muita kuin kiinalaisia kansalaisia vastaan, esimerkiksi äskettäin kahta Tanskan parlamentin jäsentä vastaan, ja Kiinan vastapakotteista viittä Euroopan parlamentin jäsentä, ihmisoikeuksien alivaliokuntaa, kolmea EU:n jäsenvaltioiden kansanedustajaa, EU:n neuvoston poliittisten ja turvallisuusasioiden komiteaa, kahta eurooppalaista tutkijaa ja kahta Saksassa ja Tanskassa sijaitsevaa eurooppalaista ajatushautomoa vastaan; kehottaa kaikkia jäsenvaltioita vastustamaan tätä, kieltäytymään luovuttamasta henkilöitä ja tarjoamaan tarvittaessa asianomaisille henkilöille asianmukaista suojelua mahdollisten ihmisoikeusrikkomusten estämiseksi;
126. on huolissaan siitä, että niin monet eurooppalaiset yliopistot, oppilaitokset ja kulttuurikeskukset ovat kumppanuussuhteissa kiinalaisten yhteisöjen, mukaan lukien Konfutse-instituuttien, kanssa, mahdollistaen tieteellisen tiedon varastamisen ja kaikkien Kiinaan liittyvien aiheiden tiukan valvonnan tutkimuksen ja opetuksen alalla, mikä rikkoo akateemisen vapauden ja riippumattomuuden perustuslaillista suojelua, sekä Kiinaan liittyvien kulttuuritoimien valintaan vaikuttamisen; on huolissaan siitä, että tällaiset toimet voivat johtaa tietämyksen menetykseen Kiinaan liittyvissä kysymyksissä ja riistää EU:lta tarvittavan osaamisen; on huolestunut muun muassa siitä, että Kiinan hallituksen valtioneuvoston tiedotustoimisto sponsoroi vuonna 2014 College of Europen Kiina-kirjastoa (23); on erittäin huolissaan Kiinan pyrkimyksistä painostaa ja sensuroida esimerkiksi Nantesin museon Tšingis-kaania käsittelevää näyttelyä, jota suunniteltiin alun perin vuodeksi 2020 (24); kehottaa komissiota edistämään hyvien käytäntöjen vaihtoa jäsenvaltioiden välillä, jotta voidaan puuttua ulkomaiseen sekaantumiseen kulttuuri- ja koulutusaloilla;
127. on huolissaan tapauksista, joissa Euroopassa on tehty tutkimusta salatulla rahoituksella, mukaan lukien Kiinan pyrkimykset houkutella lahjakkuuksia Thousand Talents Plan -järjestelyn ja Konfutse-instituuttien stipendien kautta, sekä sotilaallisten ja muiden kuin sotilaallisten tiedehankkeiden tarkoituksellisesta sulauttamista toisiinsa Kiinan siviili- ja sotilasasioiden yhdistämisstrategian kautta; korostaa Kiinan korkea-asteen oppilaitosten pyrkimyksiä allekirjoittaa Euroopassa sijaitsevien kumppanilaitosten kanssa yhteisymmärryspöytäkirjoja, jotka sisältävät lausekkeita, joilla pidetään yllä Kiinan propagandaa tai joiden avulla kannustetaan tukemaan Kiinan kommunistisen puolueen näkemyksiä tai poliittisia aloitteita, kuten uusi silkkitie -aloitetta, päästen näin kiertämään kyseisten maiden hallitusten viralliset kannat ja heikentämään niitä; pyytää kulttuurillisia, akateemisia ja valtioista riippumattomia instituutioita lisäämään avoimuutta Kiinan vaikutusvallan suhteen ja kehottaa niitä tiedottamaan keskusteluista ja vuorovaikutuksesta Kiinan hallituksen ja siihen liittyvien organisaatioiden kanssa;
128. tuomitsee Unkarin hallituksen päätöksen avata Fudan-yliopiston toimipiste Budapestissa, jossa se samanaikaisesti sulki Central European University -yliopiston; on huolissaan siitä, että eurooppalaiset yliopistot ovat yhä enemmän taloudellisesti riippuvaisia Kiinasta ja muista ulkovalloista, koska riskinä on, että arkaluonteisia tietoja, teknologioita ja tutkimustuloksia virtaa ulkomaille ja koska tällä riippuvaisuudella voi olla vaikutuksia akateemiseen vapauteen; korostaa akateemisen vapauden merkitystä disinformaatio- ja vaikuttamisoperaatioihin puuttumisessa; kannustaa näitä instituutioita
(23) (24)
https://www.coleurope.eu/events/official-inauguration-china-library https://www.chateaunantes.fr/expositions/fils-du-ciel-et-des-steppes/